-Իհարկե, կարող է եւ ոչ միայն կարող է, այլեւ պարտավոր է։ Երբ կառավարության ծրագրում մենք գրեցինք այդ մասին, եւ ես այդ մասին բազմիցս հայտարարեցի, որ երիտասարդ ընտանիքներն ունենալու են բնակարան ու ավտոմեքենա գնելու հնարավորություն, հենց դա նկատի ունեի։ Այո՛, պետությունը պարտավոր է ստեղծել բավարար եկամուտ ապահովող աշխատատեղեր, մյուս կողմից՝ հոգ տանել, համապատասխան քաղաքականություն վարել, որպեսզի վարկերը լինեն մատչելի։ Այս ճանապարհն է մարդկանց համար բարեկեցիկ կյանք, լավ կենցաղային պայմաններ ապահովելու։ 2007 թվականին մենք սկսեցինք այդպիսի մի ծրագիր իրականացնել Երեւանի պետական համալսարանում։ Կարծում եմ, 2008 թվականին, եթե մեզ հաջողվի կայունացնել իրավիճակը եւ հետ չվանել ներդրողներին, այս առումով որոշակի փոփոխություններ լինելու են։ 2007 թվականին Հայաստանի ֆինանսական շուկա է մուտք գործել 5 խոշոր բանկ. դա նշանակում է, որ աշխատանքի ընթացքում կլինեն ավելի էժան վարկեր, քան երեկ էր, քան այսօր է։ Մատչելի վարկեր, նորմալ վարձատրվող աշխատանք, մնացածն ինքնին գալու է։